Laun bæjarstjórnar á Akranesi hækka umtalsvert Bæjarstjórn Akraness samþykkti á fundi sínum í gær umtalsverða hækkun launa bæjarfulltrúa . Tillagan var borin upp af bæjarfulltrúum Sjálfstæðisflokksins sem tekur sæti í meirihluta í næstu viku . Fulltrúar núverandi meirihluta sátu hjá við atkvæðagreiðsluna og telja að skoða hefði þurft málið betur . Fundur bæjarstjórnar í gær var sá síðasti á kjörtímabilinu . Í næstu viku tekur ný bæjarstjórn við völdum og eins og fram hefur komið í fréttum hafa bæjarfulltrúar Sjálfstæðisflokksins og Frjálslyndra og óháðra myndað meirihluta . Það voru bæjarfulltrúar Sjálfstæðisflokksins , þau Gunnar Sigurðsson , Jón Gunnlaugsson , Guðrún Elsa Gunnarsdóttir og Þórður Þ. Þórðarson , sem lögðu fram tillögu um breytingar á kjörum bæjarfulltrúa og nefndarmanna . Í grunninn miðast launin sem áður við þingfararkaup alþingismanna en hlutfallið hækka . Þingfararkaup er í dag 471.427 krónur á mánuði . Sem dæmi má nefna að bæjarfulltrúa hækkar úr 13,5% á mánuði í 16,5% á mánuði og nemur því launahækkunin rúmum 22% . Laun forseta bæjarstjórnar hækka úr 19% á mánuði í 25% eða um 24% og laun formanns bæjarráðs hækka úr 18,5% í 24,4% eða um rúm 24% . Gunnar Sigurðsson bæjarfulltrúi segir að með tillögunni sé verið að færa laun bæjarfulltrúa í bæjarstjórn Akraness til samræmis við laun bæjarfulltrúa í Borgarbyggð en bæjarfélögin hafi reynt að fylgjast að í launakjörum . Aðspurður hvort ekki sé um óeðlilega mikla hækkun að ræða segir Gunnar að tímabært hafi verið að endurskoða launakjörin sem ekki hafi tekið breytingum um langt skeið . Eins og áður kom fram var fundurinn í gær síðasti fundur sitjandi bæjarstjórnar . Aðspurður hvort ekki hefði verið eðlilegra að ný bæjarstjórn tæki ákvörðun í þessu máli sagði Gunnar það svo ekki vera . „ Bæjarfulltrúar eru í erfiðri aðstöðu því þeir þurfa í raun sjálfir að ákveða sín laun . Því er ekki óeðlilegt að fráfarandi bæjarstjórn búi í haginn fyrir þá næstu . Við töldum nauðsynlegt að bæta kjörin til þess að gera fólki betur kleift að sinna þessum nauðsynlegu störfum . Því er ekki að neita að í þessum félagsstörfum sem öðrum hefur verið erfiðara að fá fólk til starfa og vonandi mun þessi breyting því verða til góðs “ segir Gunnar . Bæjarfulltrúar fráfarandi meirihluta bæjarstjórnar sátu hjá við atkvæðagreiðsluna . Guðmundur Páll Jónsson fráfarandi bæjarstjóri segir hjásetuna ekki merki þess að meirihlutinn hafi verið ósáttur við málið eða andvígur því . „ Það er ávallt vandmeðfarið þegar fólk er sett í þá stöðu að ákveða sín eigin laun . Málið bar brátt að og við hefðum viljað skoða það betur . Því ákváðum við að sitja hjá “ sagði Guðmundur Páll .